Jedini  dobar  razlog  da  osobno  budemo  protiv  abortusa  jest  onaj  koji  nas 
obvezuje  i  da  budemo  protiv  opredjeljenja  drugih  ljudi  za  abortus 

"Osobno  sam  protiv  abortusa,  ali  ipak  za  izbor.  Radi  se  o  vrlo  teškoj  odluci,  ali 
to  je  zakonita  mogućnost  i  nemamo  je  pravo  nikomu  uskratiti"  -  tako  glasi  jedan  od 
39  argumenata  na  koje  odgovara  Randy  Alcorn  u  djelu  ProLife  Answers  to  ProChoice 
Arguments  ( Odgovori  u  prilog  životu  na  argumente  u  prilog  izboru,  Multnomah  Press, 
1992.,  1994.). 

Pristaše  tzv.  prava  na  izbor  uvijek  govore  da  je  abortus  vrlo  teška  odluka, 
izbor  koji  razdire  srce  ženi,  pa  ju  stoga  treba  pustiti  da  odluči  na  miru.  Logično  je  na 
to  upitati:  "Zašto  je  abortus  tako  teška  odluka?  Molim  vas,  objasnite  mi  to." 
Oklijevaju  li  s  odgovorom,  a  to  se  često  događa,  sljedeće  pitanje  treba  glasiti:  "Ako  se 
radi  tek  o  nakupini  stanica,  a  ne  stvarno  o  djetetu,  onda  izbor  ne  bi  trebao  biti  teži  od 
odluke  da  vam  uklone  crvuljak,  zar  ne?  Sto  je  dakle  u  vezi  s  abortusom  tako  teško  i 
srceparajuće?"  Iskren  odgovor  može  biti  samo  ovaj:  Abortus  je  teška  odluka  očito 
samo  zato  što  je  on  ubijanje  nedužnog  djeteta,  vlastitog  djeteta. 

Ako  abortus  nije  ubijanje  djece,  zašto  bi  itko  bio  osobno  protiv  njega?  Ako  pak 
jest  ubijanje  djece,  zašto  bi  itko  branio  pravo  drugoga  da  čini  takvo  što?  Stav  osobno 
protiv  abortusa,  ali  za  pravo  drugoga  na  abortus  stoga  je  u  sebi  protuslovan  i  etički 
nedosljedan.  To  je  isto,  potpuno  isto  kao  kad  bismo  rekli  da  smo  osobno  protiv 
zlostavljanja  djece,  ali  da  ćemo  braniti  pravo  našeg  susjeda  da  zlostavlja  svoju  djecu 
ako  je  to  njegov  izbor. 

Kako  je  moguće  reći  ljudima  da  su  slobodni  vjerovati  daje  abortus  ubojstvo  djeteta,  ali  ne  i 
djelovati  kao  daje  to  što  vjeruju  stvarno  istina?! 

Kad  bismo  bili  uvjereni  da  neku  skupinu  ljudi  ubijaju  metodama  koje 
uključuju  komadanje,  gušenje  i  spaljivanje,  uzrokujući  strašnu  patnju,  zar  nas  ne  bi 
zaprepastio  onaj  tko  bi  naše  ogorčenje  pokušao  ublažiti  govoreći  nam  da  ne  moramo 
sudjelovati  u  tim  umorstvima  ako  ne  želimo?  Eto,  upravo  se  tako  pobornici  prava  na 


život  osjećaju  kad  im  pobornici  prava  na  abortus  kažu:  "Ako  ti  se  abortus  ne  sviđa,  ti 
ga  nemoj  činiti"  ili:  "Ja  sam  za  izbor,  ali  osobno  sam  protiv."  Pobornicima  prava  na 
život  to  zvuči  kao  kad  bi  se  abolicionistu  reklo:  "Ako  ti  se  ropstvo  ne  sviđa,  ti  nemoj 
imati  robove",  ili  Dietrichu  Bonhoefferu:  "Ako  ti  se  holokaust  ne  sviđa,  ti  nemoj 
ubijati  Židove."  Zato  tvrdnja  da  pobornici  prava  na  život  "ne  smiju  nametati  svoja 
uvjerenja  drugima,  iako  imaju  pravo  vjerovati  što  god  žele"  odaje  zapanjujuće 
nerazumijevanje  njihova  stava. 

Stav  "osobno  protiv,  ali...  "  raširen  je  među  političarima  koji  bi  se  htjeli  sviđati 
i  pobornicima  prava  na  život  svojim  nesimpatiziranjem  abortusa  i  pobornicima 
prava  na  abortus  svojim  odbijanjem  da  išta  učine  na  njegovu  suzbijanju.  Taj  stav  nije 
naprosto  kukavički.  On  je  krajnje  nelogičan.  Jedini  dobar  razlog  za  negativne  osjećaje 
glede  abortusa  jest  činjenica  da  je  abortus  ubojstvo  nedužna  djeteta.  Ako  on  to  nije, 
takvi  su  osjećaji  bezrazložni.  Ali  ako  jest,  onda  trebamo  ne  samo  osobno  se  suzdržati 
od  njega:  valja  se  suprotstaviti  i  tuđem  činjenju  abortusa.  Treba  poduprijeti  zakone 
koji  ga  suzbijaju,  jednako  kao  što  podupiremo  zakone  protiv  silovanja,  protiv 
umorstva,  protiv  zlostavljanja  djece. 

Biti  za  izbor  glede  abortusa  znači  biti  za  abortus 

Pretpostavimo  da  je,  što  neki  i  zagovaraju,  prodaja  droge  ozakonjena.  I 
zamislimo  onda  nekoga  tko  bi  ovako  umovao  o  prodaji  kokaina: 

"Osobno  nisam  pristalica  prodaje  droge,  ali  to  je  stvar  odluke  i  dogovora 
između  prodavača  droge  i  njegova  odvjetnika.  Mnogi  su  vjernici  protiv  prodaje 
droge,  ali  oni  nemaju  pravo  nametati  protukokainsku  etiku  drugima.  Ne  želimo  se 
vratiti  u  vremena  kad  se  droga  prodavala  u  mračnim  uličicama,  a  ljudi  umirali  od 
loše  pripravljenog  kokaina,  i  samo  su  bogati  mogli  doći  do  droge,  a  ne  i  siromašni. 
Sad  je  bolje,  kad  kvalificirani  prodavači  droge  mogu  na  siguran  način  davati  kokain 
našoj  djeci.  Osobno  ne  bih  kupio  drogu,  dakle  nisam  za  drogu,  razumijete:  samo  sam 
za  izbor  glede  prodavanja  droge." 


U  konačnici  ne  postoji  bitna  razlika  između  onih  koji  su  za  to  da  se  droga 
prodaje  i  onih  kojima  se  osobno  prodaja  droge  ne  sviđa,  ali  smatraju  da  treba  biti 
ostavljena  na  izbor.  Netko  tko  je  za  izbor  glede  silovanja  mogao  bi  dokazivati  da  to 
nije  isto  kao  biti  za  silovanje.  Ali  u  čemu  je  razlika,  kad  potpora  izboru  glede 
silovanja  dopušta  i  praktički  promiče  opravdanje  silovanja? 

Oni  koji  su  bili  za  izbor  glede  ropstva  zamišljali  su  da  je  je  njihov  stav  moralno 
opravdan  jer  mnogi  od  njih  nisu  osobno  imali  robova.  Pa  ipak  ne  samo  stav  u  prilog 
ropstva  nego  i  stav  u  prilog  izbora  glede  ropstva  prouzročio  je  robovlasničko 
izrabljivanje,  premlaćivanje  i  usmrćivanje  nedužnih  ljudi.  Slično  tomu  većina  ljudi  u 
nacističkoj  Njemačkoj  nije  osobno  bila  za  ubijanje  Židova.  Međutim  nisu  učinili  ništa 
da  zaustave  to  ubijanje. 

U  starom  Rimu  bilo  je  zakonito  da  otac  ostavi  svoje  novorođenče  u  divljini  da 
umre  ili  da  ga  pojedu  zvijeri.  Mnogi  nisu  bili  nimalo  skloni  takvo  što  učiniti  svojoj 
djeci,  ali  su  priznavali  drugima  pravo  da  to  učine  svojoj.  Rani  kršćani  smatrali  su  to 
pravo  neopravdanim;  te  kad  bi  pronašli  takvo  dijete,  uzeli  bi  ga  k  sebi  i  skrbili  se  za 
nj. 


Neki  ljudi  zavaravaju  se  da  biti  osobno  protiv  abortusa,  ali  smatrati  da  drugi 
trebaju  biti  slobodni  odabrati  ga  jest  svojevrstan  kompromis  između  zauzimanja  za 
abortus  i  zauzimanja  za  život.  Ali  nije  tako.  Oni  koji  su  za  izbor  glasaju  jednako  kao 
oni  koji  su  za  abortus.  I  jedni  i  drugi  protive  se  zakonskoj  zaštiti  nerođenih.  I  jedni  i 
drugi  prihvaćaju  da  se  djecu  ubija  abortusom. 

Oni  koji  su  za  izbor  po  definiciji  su  voljni  protegnuti  pravo  izbora  i  na  ubijanje 
djece.  Zato  moraju  preuzeti  odgovornost  za  ubijanje  te  djece,  makar  u  njemu  izravno 
ne  sudjeluju  -  baš  kao  što  pristaše  izbora  glede  rasističkih  zločina  moraju  preuzeti 
odgovornost  za  te  zločine  premda  ih  osobno  ne  počinjaju.  Umirućem  djetetu 
svejedno  je  da  li  oni  koji  su  ga  odbili  zaštititi  podržavaju  abortus  ili  "samo"  izbor. 


Ono  što  je  zakonito  nije  uvijek  ispravno 


Jedan  od  najslabijih  argumenata  u  prilog  pravu  na  abortus  jest  da  je  abortus 
zakonit.  Građanski  zakoni  ne  određuju  moralnost.  Naprotiv,  zakon  bi  morao  biti 
odraz  moralnosti  koja  postoji  nezavisno  od  njega.  Zar  itko  može  ozbiljno  vjerovati  da 
je  abortus  bio  21.  siječnja  1973.  nemoralan,  a  23.  siječnja  iste  godine  moralan?  Ako  je 
prije  promjene  zakona  ubijao  djecu,  onda  to  nastavlja  činiti  i  nakon  promjene. 
Zakonit  ili  nezakonit,  abortus  ili  je  uvijek  bio  i  bit  če  opravdan  ili  to  nikada  nije  bio 
niti  če  biti. 

Povijest  naše  zemlje  puna  je  primjera  zakonitih  čina  koji  nisu  bili  opravdani. 
Možda  je  najupadljiviji  takav  primjer  ropstvo.  U  19.  stoljeću  robovlasnici  su  govorili 
da  prema  robovima  imaju  pravo  postupati  kako  god  žele  jer  su  oni  njihovo 
vlasništvo.  Pozivali  su  se  na  svoja  osobna  prava  i  slobodu  izbora,  a  o  robovima 
tvrdili  da  nisu  zapravo  osobe  u  punom  smislu  riječi.  Isticali  su  da  bi  zapali  u 
ekonomske  teškoće  ako  bi  im  se  zabranilo  da  imaju  robove,  te  su  smislili  razne 
krilatice  da  bi  zadobili  simpatije  za  svoju  stvar.  Govorili  su  da  se  drugi  smiju  odlučiti 
na  to  da  nemaju  robove,  ali  ne  i  nametati  njima  svoju  proturopsku  etiku.  I  nadasve: 
isticali  su  da  je  ropstvo  potpuno  zakonito,  te  da  zato  nitko  nema  pravo  suprotstavljati 
mu  se. 


To  gledište  dobilo  je  daljnju  zakonsku  potporu  odlukom  "Dred  Scott"  1857. 
Vrhovni  sud  odredio  je  većinom  glasova  od  7  :  2  da  robovi  zakonski  nisu  osobe  i 
stoga  ne  uživaju  ustavnu  zaštitu.  Godine  1973.,  dakle  116  godina  poslije.  Vrhovni  sud 
SAD-a,  opet  sa  7  glasova  prema  2,  odlučio  je  da  nerođena  djeca  zakonski  nisu  osobe  i 
stoga  ne  uživaju  ustavnu  zaštitu.  Predsjednik  Vrhovnog  suda  1857.  rekao  je:  "Crnac 
nema  nikakvih  prava  koja  bi  bijelac  bio  obvezan  poštivati."  No  usprkos  zakonitosti 
ropstva  Abraham  Lincoln  osporio  mu  je  moralnost,  rekavši:  "Ako  ropstvo  nije 
neopravdano,  ništa  nije." 

U  40-im  godinama  20.  stoljeća  njemački  je  liječnik  mogao  zakonito  ubijati 
Zidove,  dok  bi  mu  u  Americi  bili  sudili  za  umorstvo.  U  sedamdesetima  američki  je 
liječnik  mogao  zakonito  ubijati  nerođenu  djecu  dok  bi  mu  u  Njemačkoj  bili  sudili  za 
umorstvo.  Zakoni  se  mijenjaju.  Istina  i  pravda  ne. 


Što  se  pak  teških,  tragičnih  situacija  tiče,  kao  što  su  silovanje,  incest  ili  rana 
tinejdžerska  trudnoća,  valja  imati  na  umu  da  je  nerođeno  dijete  svejedno  nedužno 
ljudsko  biće  koje  nije  začeto  nikakvom  svojom  krivicom.  U  tim  slučajevima 
sjedinjenje  s  Kristovim  križem  postaje  neupitna  stvarnost,  i  pozvani  smo  kao  članovi 
Crkve  da  podupremo  i  majku  i  dijete  moleći  se  za  njih  te  otvarajući  njihovoj  potrebi 
svoja  srca,  domove  i  novčanike.  Moramo  biti  spremni  na  žrtvu  radi  očuvanja 
ljudskog  života. 

